和韓短燈檠歌寄劉長方
作者：王十朋
朝代：宋

paragraphs: 我與君游最久長，短檠夜夜分清光。
初從鄉校共牢落，晚入太學同凄凉。
眼看兒輩盡騰踏，尚磨鐵硯穿藜牀。
君今已作青雲客，萬言曾射天庭策。
藍袍歸拜七十翁，壽酒十分傾太白。
嗟予偃蹇只如前，日高空作盧仝眠。
樂事已輸君自恣，銀燭高燒環翡翠。
直形空腹舊時燈，牆角未應容易棄。